โฮเวิร์ด เคนดัลล์

โฮเวิร์ด เคนดัลล์ (22 พฤษภาคม 1946 – 17 ตุลาคม 2015) เป็นนักฟุตบอลและผู้จัดการทีมชาวอังกฤษ
เคนดัลล์เข้าร่วมทีมเพรสตันนอร์ทเอนด์ในฐานะนักเตะฝึกหัดและอยู่กับสโมสรจนกระทั่งเขาผันตัวเป็นนักเตะอาชีพ เขาเป็นรองแชมป์เอฟเอคัพ 1964 ร่วมกับเพรสตัน และด้วยวัย 17 ปี 345 วัน จึงเป็นผู้เล่นอายุน้อยที่สุดที่ได้เล่นในรอบชิงชนะเลิศที่สนามเวมบลีย์ ในปี ค.ศ. 1967 เขาได้ย้ายไปร่วมทีมเอฟเวอร์ตัน โดยเขาเล่นในตำแหน่งกองกลางร่วมกับอลัน บอลล์ และคอลิน ฮาร์วีย์ ซึ่งทั้งสามคนได้รับฉายาว่า "The Holy Trinity" กับเอฟเวอร์ตัน เคนดัลล์คว้าแชมป์ดิวิชัน 1, ชาริตีชีลด์ และรองแชมป์เอฟเอคัพอีกครั้ง เขาได้เป็นกัปตันทีมเอฟเวอร์ตันเป็นเวลา 3 ปี ก่อนที่จะถูกขายให้กับเบอร์มิงแฮมซิตีในปี ค.ศ. 1974 เคนดัลล์ย้ายไปร่วมทีมสโตกซิตีในปี ค.ศ. 1977 โดยเขารับหน้าที่เป็นทั้งผู้เล่นและโค้ช และช่วยให้สโมสรเลื่อนชั้นจากดิวิชันสองได้สำเร็จ
อาชีพผู้จัดการทีมของเคนดัลล์เริ่มต้นในฐานะผู้เล่น-ผู้จัดการทีมกับแบล็กเบิร์นโรเวอส์ ในปี ค.ศ. 1979 เขากลับมาที่เอฟเวอร์ตันอีกครั้งในปี ค.ศ. 1981 ในฐานะผู้เล่นและผู้จัดการทีม แต่เลิกเล่นหลังจากลงเล่นไปเพียง 4 เกมเท่านั้น กับเอฟเวอร์ตัน เขาคว้าแชมป์ฟุตบอลลีกได้ 2 สมัย เอฟเอคัพ 1 สมัย ชาริตีชีลด์ 3 สมัย และยูโรเปียนคัพวินเนอร์สคัพ 1985 รวมถึงรองแชมป์ลีก และเข้าถึงรอบชิงชนะเลิศเอฟเอคัพ 2 ครั้งและรอบชิงชนะเลิศลีกคัพ 1 ครั้ง ในปี ค.ศ. 1987 เคนดัลล์ออกจากตำแหน่งเพื่อไปคุมทีมอัตเลติกเดบิลบาโอในสเปน เขาถูกปลดออกจากตำแหน่งในปี ค.ศ. 1989 แต่ก็กลับมารับหน้าที่คุมทีมแมนเชสเตอร์ซิตีอย่างรวดเร็ว หลังจากอยู่ที่แมนเชสเตอร์ได้ไม่ถึงปี เขาก็กลับมาคุมทีมเอฟเวอร์ตันเป็นครั้งที่ 2 แต่หลังจากผ่านไป 3 ฤดูกาล เขาก็ลาออกและไปรับหน้าที่คุมทีม Xanthi ในลีกกรีกเป็นเวลาสั้น ๆ หลังจากรับหน้าที่เป็นผู้จัดการทีมนอตส์เคาน์ตีได้ไม่กี่เดือน เคนดัลล์ก็ย้ายไปคุมเชฟฟีลด์ยูไนเต็ด ช่วยให้สโมสรรอดพ้นจากการตกชั้นและพาทีมเข้าสู่รอบชิงชนะเลิศเพลย์ออฟในปี 1997 เขากลับมาที่เอฟเวอร์ตันเป็นครั้งที่สามและเป็นครั้งสุดท้ายในฐานะผู้จัดการทีมเมื่อเดือนสิงหาคมปี ค.ศ. 1997 แต่ออกจากสโมสรไปด้วยความยินยอมของทั้งสองฝ่าย โดยเข้ามาคุมทีมเพียงเพื่อพาทีมรอดพ้นจากการตกชั้นในวันสุดท้ายของฤดูกาลเท่านั้น ตำแหน่งผู้จัดการทีมครั้งสุดท้ายของเขาคือการกลับไปคุมทีมในกรีซเป็นเวลาสี่เดือน โดยเขารับหน้าที่คุมทีม Ethnikos Piraeus และถูกปลดออกในขณะที่ทีมอยู่ท้ายตาราง
อาชีพนักฟุตบอล.
เคนดัลล์เกิดในเมืองไรตัน เทศมณฑลเดอรัม และเข้าร่วมทีมเพรสตันนอร์ทเอนด์ ในฐานะผู้เล่นฝึกหัดในปี ค.ศ. 1961 เขาผันตัวเป็นนักฟุตบอลอาชีพในเดือนพฤษภาคม ค.ศ. 1963 และลงเล่นเอฟเอคัพ รอบชิงชนะเลิศ 1964 เจอกับเวสต์แฮมยูไนเต็ด ในเวลานั้น เขาเป็นผู้เล่นอายุน้อยที่สุดที่ได้ลงเล่นในรอบชิงชนะเลิศที่เวมบลีย์ ตำแหน่งของเขาในทีมตัวจริงมาจากการที่ผู้เล่นตัวจริงอย่างเอียน เดวิดสัน โดนสโมสรสั่งพักงานเนื่องจากเดินทางกลับไปบ้านที่สกอตแลนด์โดยไม่ได้รับอนุญาต เขามีอายุ 17 ปี 345 วันและเป็นผู้เล่นที่อายุน้อยที่สุดนับตั้งแต่เจมส์ ปรินเซป ที่ลงเล่นให้กับแคลปแฮมโรเวอส์ ในนัดชิงชนะเลิศปี ค.ศ. 1879 ด้วยวัย 17 ปี 245 วัน แต่เพรสตันก็แพ้ในช่วงนาทีสุดท้าย
เดิมที เคนดัลล์เป็นกองหลังและบิลล์ แชงคลีก็ต้องการตัวมาอยู่กับลิเวอร์พูลแต่ลิเวอร์พูลไม่สามารถจ่ายค่าตัวให้เขาได้ ทำให้เขาตัดสินใจย้ายไปอยู่กับเอฟเวอร์ตันด้วยค่าตัว 85,000 ปอนด์ในเดือนมีนาคม ค.ศ. 1967 โดยเขาได้ย้ายมาเล่นในตำแหน่งกองกลางร่วมกับอลัน บอลล์และคอลิน ฮาร์วีย์ ซึ่งทั้งสามคนได้รับฉายาว่า "The Holy Trinity" พวกเขาเป็นองค์ประกอบสำคัญของทีมเอฟเวอร์ตันที่เข้าถึงรอบชิงชนะเลิศเอฟเอคัพในปี ค.ศ. 1968 โดยที่เคนดัลล์พบกับความพ่ายแพ้อีกครั้ง แต่พวกเขาก็คว้าแชมป์ดิวิชัน 1 มาครองได้สำเร็จในฤดูกาล 1969–70 ในฤดูกาล 1970–71 เอฟเวอร์ตันคว้าแชมป์ชาริตีชีลด์ประจำปี 1970 โดยเคนดัลล์เป็นผู้ทำประตูชัย ในช่วงสามฤดูกาลถัดมา เคนดัลล์เป็นกัปตันทีมของเอฟเวอร์ตัน ซึ่งทีมจบอันดับที่ 17 ในฤดูกาล 1972–73